Χριστιανός της Έσσης-Φίλιπσταλ-Μπάρχφελντ

Ο Χριστιανός (γερμ. Christian, 16 Ιουνίου 1889 - 19 Οκτωβρίου 1971) του Οίκου της Έσσης ήταν πρίγκιπας της Έσσης-Φίλιππσταλ-Μπάρχφελντ. Έγινε πλωτάρχης του γερμανικού ναυτικού, παραιτήθηκε όμως κατά τον Α΄ Παγκόσμιο Πόλεμο.

Βιογραφία
Ο Χριστιανός Λουδοβίκος Φρειδερίκος Αδόλφος Αλέξιος Γουλιέλμος Φερδινάνδος γεννήθηκε στο Κάστρο Λούιζενλουντ στο Γκύμπι του Σλέσβιχ-Χόλσταϊν. Ήταν το μοναδικό παιδί του Γουλιέλμου της Έσσης-Φίλιππσταλ-Μπάρχφελντ, υποναυάρχου του πρωσικού ναυτικού, και της Αυγούστας, κόρης του Φρειδερίκου του Σλέσβιχ-Χόλσταϊν-Σόντερμπουργκ-Γκλύξμπουργκ.

Η μητέρα του ήταν εξαδέλφη του Γεωργίου Α΄ της Ελλάδας, του Φρειδερίκου Η΄ της Δανίας, της Αλεξάνδρας (συζύγου του Εδουάρδου Ζ΄ του Ηνωμένου Βασιλείου) και της Δάγμαρ (συζύγου του Αλεξάνδρου Γ΄ της Ρωσίας).

Ο πατέρας του είχε δύο γιους από τον πρώτο, μοργανατικό γάμο, που δεν είχαν δικαίωμα διαδοχής. Επίσης, απέκτησε το Χλωδοβίκο από τον δεύτερο γάμο και το Χριστιανό από τον τέταρτο γάμο του. Το 1905 ο αδελφός του Χριστιανού, Χλωδοβίκος, έγινε τιτουλάριος λανγδράβος της Έσσης-Φίλιπσταλ-Μπάρχφελντ και έλαβε τις ιδιοκτησίες και τον πλούτο του κλάδου του. 

Ο ίδιος δεν είχε τίτλο και περιουσία. Το 1905 εισήλθε στο Ναυτικό της Γερμανίας και το 1912 ως πλωτάρχης διοίκησε το AΜΠτης Αυτού Μεγαλειότητος Πλοίο, das Seiner Majestät Schiff (SMS) Στέττιν. Συμμετείχε σε επίσημη επίσκεψη μοίρας πλοίων του ναυάρχου της Γερμανίας στις ΗΠΑ. Στον Α΄ Παγκόσμιο Πόλεμο διαμαρτυρήθηκε για τον ανορθόδοξο υποβρύχιο πόλεμο της χώρας του και, αφού έγραψε επιστολή στο Γουλιέλμο Β΄ της Γερμανίας, παραιτήθηκε.

Μια υποψήφια νύφη για αυτόν ήταν η Μεγάλη Δούκισσα Όλγα Νικολάγιεβνα, πρώτη κόρη του Νικολάου Β΄ της Ρωσίας. Τελικά, νυμφεύτηκε την Ελίζαμπεθ Ρηντ-Ρότζερς από τις ΗΠΑ και έζησαν στην Ελβετία και στις ΗΠΑ. Έπειτα, απέκτησαν βίλλα στις Κάννες. Μετέβη στο Λονδίνο για την κηδεία της βασίλισσας Αλεξάνδρας, εξαδέλφης της μητέρας του, όπου τον δέχθηκε ο γιος της Γεώργιος Ε΄ του Ηνωμένου Βασιλείου.

Με την άνοδο του Χίτλερ στη Γερμανία, ο ανιψιός του (ο γιος του Χλωδοβίκου) προσχώρησε στους Ναζί, όχι όμως ο Χριστιανός. Το 1941 οι Ναζί στέρησαν τη γερμανική υπηκοότητα από αυτόν και την οικογένειά του, χωρίς να ανακοινωθεί ο λόγος. Απέκτησε την ελβετική υπηκοότητα.

Έκανε δεύτερο γάμο με την Ανν Περλ Φιλντ από την Αυστραλία και ταξίδεψε εκεί το 1962. Απεβίωσε το 1971 σε ηλικία 84 ετών στη Γενεύη.

Οικογένεια
Νυμφεύτηκε το 1915 την Ελίζαμπεθ, κόρη του Ρίτσαρντ Ρηντ-Ρότζερς από τις ΗΠΑ. Ο πατέρας της δεν ήταν πάμπλουτος, είχε όμως επιρροή. Ο γάμος έγινε στο Βερολίνο. Ήταν μοργανατικός και ο Ερνέστος Λουδοβίκος της Έσσης-Ντάρμστατ και παρά τω Ρήνω της έδωσε τον τίτλο της βαρόνης του Μπάρχφελντ. Είχε τέσσερα τέκνα, στα οποία ο αδελφός του Χριστιανού, Χλωδοβίκος, επέτρεψε τον τίτλο του πρίγκιπα της Έσσης:
 Ελισάβετ Αυγούστα (1915 - 2003).
 Ριχάρδος Χριστιανός (1917 - 1985).
 Βλαδίμηρος (1919 - 2002).
 Μαρία Λουίζα Όλγα (1921 - 1999).

Το 1957 η Ελισάβετ απεβίωσε και ο Χριστιανός έκανε δεύτερο γάμο το επόμενο έτος με την Ανν Περλ Φιλντ από την Αυστραλία. Δεν απέκτησαν απογόνους.

Πρόγονοι

Διακρίσεις
Του απονεμήθηκε η διάκριση του Τάγματος του Χρυσού Λέοντος του Οίκου της Έσσης-Κάσσελ και ο μεγαλόσταυρος του Οίκου του Λίππε.
Αναφορές

Κατηγορία:Οίκος της Έσσης